Ο **Νίκολας Ρόμπερτ Κρίστιαν Λόμπερτς** (20 Μαρτίου 1985) είναι Βέλγος ποδοσφαιριστής που αγωνίζεται ως κεντρικός αμυντικός στη Ζενίτ Αγίας Πετρούπολης και στην εθνική Βελγίου.

Καριέρα σε συλλόγους
--------------------

### Μπρυζ

Ο Λόμπερτς κατέκτησε αρκετούς τίτλους στα πρωταθλήματα νέων με την Κλαμπ Μπρυζ.

### Γάνδη

Καθώς ήθελε να παίζει στην πρώτη κατηγορία και η Μπρυζ δεν μπορούσε να του εγγυηθεί κάτι τέτοιο, μετεγράφη στην ΚΑΑ Γάνδη και κατάφερε να συμμετέχει ως βασικός σχεδόν σ' όλους τους αγώνες του πρωταθλήματος Βελγίου 2005-06 και έκανε τις πρώτες του εμφανίσεις στην εθνική Βελγίου. Εκτός από το ποδόσφαιρο, ασχολήθηκε με τις σπουδές νομικής στο Πανεπιστήμιο της Γάνδης. Συμμετείχε αρκετές φορές σε ομάδες νέων του Βελγίου, με αποκορύφωμα τις συμμετοχές στο Ευρωπαϊκό Κύπελλο Ποδοσφαίρου U19 2004 και στο Ευρωπαϊκό Κύπελλο Ποδοσφαίρου U21 2007.

### Ζενίτ

Ο Λόμπερτς με τη φανέλα της Ζενίτ το 2009
Τον Ιούλιο του 2007, ο Λόμπερτς μετεγράφη στη Ζενίτ Αγίας Πετρούπολης, αποφασίζοντας να διακόψει τις σπουδές του για ποδοσφαιρική καριέρα στη Ρωσία. Στο τέλος του έτους, η Ζενίτ κατέκτησε για πρώτη φορά τον τίτλο του πρωταθλητή Ρωσίας. Στις αρχές του 2008, ο Λόμπερτς τραυματίστηκε στο γόνατο με αποτέλεσμα να μη συμμετέχει σε αγώνα για έξι μήνες. Την περίοδο αυτή, η Ζενίτ κατέκτησε το Κύπελλο ΟΥΕΦΑ, ενώ η εθνική Βελγίου κατέλαβε την 4η θέση στους Ολυμπιακούς Αγώνες 2008.

Ο Λόμπερτς επέστρεψε στις 19 Ιουλίου 2009, ως αλλαγή του Αλεξέι Ιόνοφ στον αγώνα με την Τέρεκ Γκρόζνυ. Αν και η Ζενίτ ηττήθηκε με σκορ 3-2, ο Λόμπερτς περιέγραψε τη χαρά του για επανεμφάνιση στο γήπεδο ως «χαρά ενός μικρού παιδιού που πάει σ' ένα μαγαζί γεμάτο γλυκά». Στους επόμενους έξι αγώνες ήταν βασικός αμυντικός στην ενδεκάδα του προσωρινού προπονητή Ανατόλι Νταβίντοφ, βοηθώντας τη Ζενίτ να επιστρέψει στο κυνήγι του τίτλου. Στις 23 Νοεμβρίου 2009 πέτυχε το νικητήριο τέρμα κατά της Σπαρτάκ Μόσχας, δίνοντας στη Ζενίτ το εισιτήριο στα προκριματικά του Τσάμπιονς Λιγκ 2010-11 ως τρίτη ομάδα στη Ρωσία.

Στις 5 Ιουλίου 2010, ο Λόμπερτς υπέγραψε τετραετές συμβόλαιο με τη Ζενίτ.

Διεθνής καριέρα
---------------

Έκανε το ντεμπούτο του για την εθνική Βελγίου τον Μάη του 2006 σε φιλικό αγώνα απέναντι στην εθνική Σαουδικής Αραβίας, και έπαιξε 3 αγώνες στα πλαίσια των προκριματικών του Euro 2008.

Στις 26 Μαΐου 2014, στα πλαίσια ενός φιλικού αγώνα με την εθνική Λουξεμβρούργου, μπήκε ως αλλαγή στο 77ο λεπτό στη θέση του Γιάν Βερτόνγκεν. Καθώς η εθνική Βελγίου είχε ήδη κάνεις τις 6 επιτρεπόμενες αλλαγές, ο αγώνας κρίθηκε άκυρος στις 4 Ιουνίου.

### Διεθνής

*Τελευταία ενημέρωση: 13 Νοεμβρίου 2015*

| Εθνική Βελγίου |
| --- |
| Έτος | Συμμετοχές | Τέρματα |
| 2006 | 1 | 0 |
| 2007 | 3 | 0 |
| 2008 | 0 | 0 |
| 2009 | 3 | 0 |
| 2010 | 5 | 1 |
| 2011 | 6 | 1 |
| 2012 | 2 | 0 |
| 2013 | 4 | 0 |
| 2014 | 7 | 1 |
| 2015 | 6 | 0 |
| 2016 | 2 | 0 |
| Σύνολο | 39 | 3 |

### Τέρματα για την εθνική Βελγίου

| # | Ημερομηνία | Τοποθεσία | Αντίπαλος | Σκορ | Αποτέλεσμα | Διοργάνωση |
| --- | --- | --- | --- | --- | --- | --- |
| 1 | 12 Οκτωβρίου 2010 | Στάδιο Βασιλέα Βαλδουίνου, Βρυξέλλες, Βέλγιο |  Αυστρία | **4** – 3 | 4 – 4 | Προκριματικά του Euro 2012 |
| 2 | 6 Σεπτεμβρίου 2011 | Στάδιο Βασιλέα Βαλδουίνου, Βρυξέλλες, Βέλγιο |  Ηνωμένες Πολιτείες | **1** – 0 | 1 – 0 | Φιλικός αγώνας |
| 3 | 12 Νοεμβρίου 2014 | Στάδιο Βασιλέα Βαλδουίνου, Βρυξέλλες, Βέλγιο |  Ισλανδία | **1** – 0 | 3 – 1 | Φιλικός αγώνας |

Διακρίσεις
----------

**Ζενίτ Αγίας Πετρούπολης**

* Πρωτάθλημα ποδοσφαίρου Ρωσίας (4): 2007, 2010, 2011-12, 2014-15
* Κύπελλο ποδοσφαίρου Ρωσίας (1): 2010
* Σούπερ Καπ Ρωσίας (3): 2008, 2011, 2015
* Κύπελλο ΟΥΕΦΑ (1): 2007-08
* ΟΥΕΦΑ Σούπερ Καπ (1): 2008

Παραπομπές
----------

1. ↑  Lombaerts to add Zest to Zenit uefa.com
2. ↑  «Николас Ломбертс: "Когда вышел на поле в Грозном, испытал этакую детскую радость"» (στα Ρώσικα). sport-express.ru. .
3. ↑  «Зенит 2-1 Спартак статистика» (στα Ρώσικα). sports.ru. Αρχειοθετήθηκε από το πρωτότυπο στις 2010-07-24.. Ανακτήθηκε στις 2016-04-05.
4. ↑  «Ломбертс подписал новый контракт с "Зенитом"» (στα Ρώσικα). sports.ru. 2010-07-05. .
5. ↑  Lombaerts deal uefa.com
6. ↑  «Adnan Januzaj's Belgium debut wiped from record books». *BBC Sport*. 4 Ιουνίου 2014.. Ανακτήθηκε στις 4 Ιουνίου 2014.

Εξωτερικοί σύνδεσμοι
--------------------

* Σελίδα του ποδοσφαιριστική στην αγγλική εκδοχή της ιστοσελίδας της Ζενίτ Αγίας Πετρούπολης Αρχειοθετήθηκε 2010-11-04 στο Wayback Machine.
* (Ρωσικά) Σελίδα του ποδοσφαιριστή στην επίσημη ιστοσελίδα της Ρωσικής Πρέμιερ Λιγκ
* Στατιστικά Βέλγων στο Belgian FA